**Interná smernica ÚVSK SAV o čerpaní dovolenky v roku 2021**

Na základe § 111 ods. 1-5 zákona č. 311/2001 (Zákonník práce), zákona č. 380/2019 Z.z. z 18. októbra 2019, ktorým sa mení Zákonník práce v znení neskorších predpisov, zamestnávateľ po prerokovaní so zamestnancami a po dohode so súhlasom zástupcu zamestnancov určuje rámcový plán čerpania dovoleniek na rok 2021 nasledovne:

**I.** Zamestnanec má počas roka 2021 právo na čerpanie **dovolenky prenesenej do roka 2021 z r. 2020**  (maximálne 2 týždne, t.j. 10 dní pre vedeckých aj nevedeckých zamestnancov). Zamestnanec si musí túto prenesenú dovolenku v plnej výške vyčerpať počas prvého kvartálu roka (**najneskôr do 31. 3. 2021).**

**II.** Z celkovej výmery dovolenky 9 týždňov (45 dní) na rok 2021 **zamestnávateľ určí** vedeckému zamestnancovi v zmysle §111, ods. 1 Zákona č. 311/2001 Z. z. (Zákonník práce) **čerpanie najmenej** **4 týždňov (t. j. najmenej 20 dní)** dovolenky – **v období od 1. 4. 2021** **najneskôr do 11. 9. 2021** – s prihliadnutím na úlohy zamestnávateľa a na oprávnené záujmy zamestnanca, pričom zohľadní prípadné prekážky v práci zamestnanca.

**III.** Zvyšnú dovolenku z pridelených 9 týždňov na rok 2021 vo výmere max. **5 týždňov (t. j. max. 25 dní)** si určuje vedecký zamestnanec so schválením zamestnávateľa sám. Do roku 2022 si zamestnanci (vedeckí aj nevedeckí) môžu preniesť maximálne 10 dní dovolenky za rok 2021.

**IV.** Riaditeľ/ka a zástupca/zástupkyňa riaditeľka čerpajú dovolenku v roku 2021 v zmysle bodov I-III tak, aby bol zabezpečený riadny chod pracoviska.

**V.** Nevedeckí zamestnanci čerpajú dovolenku za rok 2021 v rozsahu 5 týždňov (25 dní) po predchádzajúcej dohode so zamestnávateľom tak, aby nebol ohrozený chod pracoviska, pričom sa prihliada na úlohy zamestnávateľa, na oprávnené záujmy zamestnanca, a prípadné prekážky v práci zamestnanca.

**VI.** Plán dovoleniek predstavuje zoznam zamestnancov s termínom ich dovoleniek, ktoré budú čerpať. Plán dovoleniek určuje zamestnávateľ po prerokovaní so zamestnancom a po predchádzajúcom súhlase so zástupcami zamestnancov.

Plán čerpania dovolenky podľa bodu II predloží zamestnanec zamestnávateľovi najneskôr do 31.5.2021.

Plán čerpania dovolenky podľa bodu III predloží zamestnanec zamestnávateľovi najneskôr do 30.9.2021.

V Bratislave, dňa 9. 2. 2021 Mgr. Barbara Lášticová, PhD.

riaditeľka